
3D betonnyomtatott horizontális szerkezetek parametrikus vizsgálata numerikus és kísérleti módszerekkel

Az elmúlt években a 3D betonnyomtatás jelentős figyelmet kapott a kutatók körében, ugyanis képes automatizálni számos, jelenleg is széles körben alkalmazott építési folyamatot. Napjainkban a technológia korlátait leginkább a nyomtatott anyag sajátosságai jelentik, amelynek korai – frissbeton – tulajdonságai az építési sebességet nagyban befolyásolják. A mechanikai paraméterek részletes elemzésével igazolható az építésközbeni állapotra való megfelelőség, amely komplex geometriájú elemek nyomtatásakor kritikus lehet. Éppen ezért a további fejlődés elősegítése érdekében kiemelten fontos az innovatív technológia alkalmazhatóságát megvizsgálni horizontális szerkezetek esetében is.
Kutatásom célja az elsődlegesen nyomó igénybevételekre tervezett, üreges födémelemek létrehozása, amelyek parametrizált tulajdonságokkal rendelkeznek, így könnyen alkalmazkodnak különböző projektspecifikus követelményekhez. Ennek megfelelően az elemek akkor is állékonyak maradnak, ha a függőlegestől eltérő irányban egymásra épülő rétegekből állnak.
A frissen nyomtatott elemek építhetősége számos tényezőtől függ, amelyek komplex rendszert alkotnak, ezért időfüggő numerikus szimulációkat alkalmaztam a rendszer teljeskörű elemzésére. Eltérő modellek vizsgálata érdekében olyan input fájlokat hoztam létre, amelyek már tartalmazzák a szükséges geometriai és anyagtani paramétereket. Ezt követően a valós nyomtatásokat végeztem robotkaros gép segítségével, nem síkbeli nyomtatási technikát alkalmazva, majd összehasonlítottam a numerikus és kísérleti eredményeket építhetőség szempontjából.
Munkám során a 3D betonnyomtatás új aspektusban történő alkalmazási lehetőségeit vizsgálom, amelyhez Rhino szoftver Grasshopper moduljának segítségével optimalizálom a geometriai paramétereket. Mindez mérföldkövet jelent az épületek betonnyomtatási technológiával történő megvalósításának szempontjából, beleértve a horizontális szerkezeteket is. Magasabb kihasználtságot és gazdaságosabb folyamatokat biztosít, ha a vertikális alkalmazás mellett a horizontális elemek is ilyen technológiával készülnek. Az új megközelítés további előnye, hogy a betonnyomtatással épülő horizontális szerkezetek megvalósítása a jelenleginél nemcsak gyorsabb lehet, de nagyobb geometriai szabadságot is biztosít.



